Central-linjen

Central-linjen er en linje i Londons undergrunnsbane. Den går på dypt nivå fra øst til vest gjennom London, og er undergrunnsnettets lengste linje. Før strekningen fra Epping til Ongar ble stengt var Ongar undergrunnsstasjon den stasjonen som lå lengst fra London sentrum. Linjen er markert med rød farge på undergrunnskartet. 

Den eldste delen av linjen, fra Shepherd's Bush til Bank, følger det sammenhengende gateløpet over bakken; Holland Park Avenue – Bayswater Road – Oxford Street – New Oxford Street – High Holborn – Holborn- Holborn Viaduct – Newgate Street – Cheapside – Poultry.

Historie

Linjen ble først åpnet under navnet Central London Railway i 1900. Den gikk da mellom Shepherd's Bush og Bank. I 1908 ble den utvidet vestover til Wood Lane Exhibition, en stasjon som ble opprettet i forbindelse med den fransk-britiske utstillingen som ble arrangert det året. Østover ble den utvidet til Liverpool Street i 1923. 

Nye utvidelser fulgte i 1930-årene, og videre arbeid pågikk ved utbruddet av andre verdenskrig. En uferdig tunnel ble da brukt som ammuniasjonsfabrikk, ettersom den var meget godt beskyttet mot bombing. Denne seksjonen ble åpnet i 1947. 


Central-linjen var den første som innførte regelmessige høytalermeldinger om neste stoppested og hvilke linjer man eventuelt kan bytte til der. Annonseringene er ferdiginnspilt og blir automatisk sendt over høytaleranlegget på riktig sted. 

Linjen fikk automatisk togstyringssystem i 1996, og dette ble tatt i bruk over en periode på noen få år. Togene er nå automatiske, og føreren trenger kun å stenge dørene og trykke på en startknapp, så kjører toget i trygg hastighet til neste stasjon og stopper der. 

Strekningen mellom Epping og Ongar ble nedlagt i 1994. Den hadde aldri vært betjent av normalt trafikk, og den eneste årsaken til at den eksisterte var at det ved Ongar lå en stor bunker som skulle brukes av myndighetene i tilfelle krig. Denne ble nedlagt i 1994, og det var da ikke lenger behov for strekningen. 

25. januar 2003 sporet et tog av ved Chancery Lane, etter at en trekkmotor falt av og havnet på sporet. 32 passasjerer ble skadet. Hele linjen ble stengt inntil man hadde funnet årsaken til at motoren falt av og gjort utbedringer på materiellet. I mars 2003 var et begrenset tilbud i drift, og i løpet av april kom linjen i full drift igjen.

Vogner
Central-linjen betjenes av "1992 stock"-tog, disse brukes også på Waterloo & City-linjen, men med kortere tog. På Central-linjen har hvert tog åtte vogner, hver med en lengde på 16,25 meter. Et tog har 272 sitteplasser i form av benker langs veggene i togets lengderetning, og en totalkapasitet på 890 når de beregnede 620 ståplassene medregnes. Som på de andre dyptgående linjene har togene en smal og lav sylinderformet profil slik at de passer inn i de trange tunnelene.

Kart
550px|center|Kart over Central-linjen

Stasjoner
Fra vest mot øst

 West Ruislip-grenen 
 Endestasjon: West Ruislip
 Ruislip Gardens
 South Ruislip
 Northolt
 Greenford
 Perivale
 Hanger Lane

Grenen slutter seg til hovedlinjen ved North Acton

 Ealing Broadway-grenen 
 Endestasjon: Ealing Broadway
 West Acton

Grenen slutter seg til hovedlinjen ved North Acton

Hovedlinjen

 North Acton
 East Acton
 White City
 Wood Lane (nedlagt 1947)
 Shepherd's Bush
 Holland Park
 Notting Hill Gate
 Queensway
 Lancaster Gate
 Marble Arch
 Bond Street
 Oxford Circus
 Tottenham Court Road
 British Museum (nedlagt 1933)
 Holborn
 Chancery Lane
 St. Paul's
 Bank
 Liverpool Street
 Bethnal Green
 Mile End
 Stratford
 Leyton
 Leytonstone

Linjen deles i to grener etter Leytonstone

 Woodford-grenen 
 Wanstead
 Redbridge
 Gants Hill
 Newbury Park
 Barkingside
 Fairlop
 Hainault

Ved Grange Hill krysser linjen grensen mellom Stor-London og Essex

 Grange Hill
 Chigwell
 Roding Valley
Endestasjon: Woodford

 Ongar-grenen
 Snaresbrook
 South Woodford
 Woodford

Mellom Woodford og Buckhurst Hill krysses grensen mellom Stor-London og Essex

 Buckhurst Hill
 Loughton
 Debden
 Theydon Bois
 Endestasjon: Epping

Tre ytterligere stasjoner ble tidligere betjent med ekstratog, men er nå nedlagt

 North Weald (nedlagt 1994)
 Blake Hall (nedlagt 1981)
 Ongar (nedlagt 1994)

Se også
Liste over stasjoner på London Underground

Eksterne lenker
 Transport for London – Transport for London
 Uoffisiell side med bl.a. teknisk informasjon

Kategori:Linjer i Londons undergrunnsbane
Kategori:Jernbanestrekninger åpnet i 1900
Kategori:1900 i England